STS-82

**STS-82** alebo **HST SM-2** (**H**ubble **S**pace **T**elescope **S**ervicing **M**ission) bola misia amerického raketoplánu Discovery, druhá servisná misia k Hubblovmu vesmírnemu ďalekohľadu. Počas misie prebehlo 5 výstupov do otvoreného vesmíru (EVA), v priebehu ktorých členovia posádky vymenili niektoré časti ďalekohľadu a nainštalovali nové. Raketoplán v čase ukotvenia ďalekohľadu vo svojom nákladovom priestore zvýšil jeho obežnú dráhu zážihom svojich motorov.

Následkom montáže gyroskopov so súčiastkami rýchlo podliehajúcimi korózii počas tejto misie musela byť ďalšia servisná misia, STS-103, vyslaná rýchlejšie, než sa plánovalo. 

## Posádka
*Kenneth D. Bowersox (4), Veliteľ 
*Scott J. Horowitz (2), Pilot 
*Mark C. Lee (4), Prvý letový špecialista 
*Steven A. Hawley (4), Druhý letový špecialista 
*Gregory J. Harbaugh (4), Tretí letový špecialista 
*Steven L. Smith (2), Štvrtý letový špecialista 
*Joseph R. Tanner (2), Piaty letový špecialista

V zátvorkách je uvedený celkový počet letov do vesmíru vrátane tejto misie.

## Priebeh letu
Štart raketoplánu Discovery z rampy 39-A na Kennedyho vesmírnom stredisku sa uskutočnil 11. februára 1997 v čase 03:55:17 miestneho (východoamerického) času (08:55:17 UT). Odpočítavanie prebiehalo bez problémov, štart sa uskutočnil dokonca o jeden deň skôr oproti plánu. Okamžite po navedení na obežnú dráhu vo výške 557–580&nbsp;km začal družicový stupeň raketoplánu stíhať ďalekohľad. Pred očakávaným stretnutím Discovery s ďalekohľadom prebiehali predovšetkým kontroly a prípravy manipulátoru RMS a náradia. Astronaut Hawley kamerou skontroloval všetky zariadenia umiestnené v nákladovom priestore. Počas druhého letového dňa, 12. februára sa v kabíne raketoplánu znižoval tlak ako súčasť príprav na výstup astronautov do otvoreného vesmíru.

Zachytenie ďalekohľadu sa uskutočnilo 13. februára. Teleskop bol na zachytenie pripravený - mal zavretý kryt optiky a všetky jeho antény boli v bezpečnostnej polohe. V čase 08:34 UT uchopil astronaut Hawley ďalekohľad manipulačným ramenom raketoplánu. Krátko pred 09:00 UT bol teleskop upevnený v lôžku FSS v nákladovom priestore Discovery. Vzápätí Hawley vykonal vizuálnu inšpekciu povrchu ďalekohľadu pomocou televíznej kamery na konci manipulátoru RMS.

### EVA-1
14. februára v čase 04:35 UT zahájila dvojica astronautov Lee a Smith prvý výstup do otvoreného priestoru. Počas prvej hodiny výstupu pripravovali náradie a na koniec manipulátoru RMS nainštalovali úchytky na nohy. Prvá úloha výstupu bola nahradiť pôvodný spektrometer GHRS (Goddard High Resolution Spectrograph) za nový prístroj STIS (Space Telescope Imaging Spectrograph), ktorý umožnil ďalekohľadu získavať 30-krát viac údajov z 500-krát širšieho pásma frekvencií. Lee vliezol dovnútra ďalekohľadu, odpojil káble od GHRS a s pomocou svojho kolegu vytiahol GHRS von. Po provizórnom uložení GHRS v nákladovom priestore Smith uvoľnil STIS a zasunul ho do ďalekohľadu. Po skončení tejto operácie sa Lee vrátil dovnútra ďalekohľadu, skontroloval usadenie prístroja a pripojil zostávajúce káble. GHRS bol potom uložený do kontajnera, v ktorom sa vrátil na Zem. Úlohou druhej časti výstupu bola výmena FOS (Faint Object Spectrograph) za NICMOS (Near Infrared Camera and Multi-Object Spectrometer). NICMOS bol náhradou za pôvodnú kameru FOS a skladal sa z troch kamier pre rôzne vlnové dĺžky. Jeho montáž prebiehala podobne ako výmena GHRS za STIS. Po otestovaní prístrojov povelmi zo Zeme bol prístrojový úsek uzavretý. Dvojica astronautov sa vrátila do prechodovej komory v čase 11:16 UT. Výstup trval 6 hodín 42 minút.

### EVA-2
Druhý výstup do otvoreného priestoru prebehol nasledujúci deň, čiže 15. februára. Absolvovala ho dvojica Harbaugh a Tanner. Oficiálny začiatok výstupu nastal v čase 03:25 UT. V priebehu výstupu vymenili nefunkčný senzor FGS, magnetofón ESTR-2 a nainštalovali nové zariadenie OCE-EK (Optical Control Electronics Enhancement Kit). Astronauti tiež konštatovali značné poškodenie fólií tepelnej izolácie chrániacej niektoré diely ďalekohľadu, spôsobené sedemročným pobytom vo vesmíre. V priebehu výstupu sa dvadsaťminútovým zážihom motorov zvýšila dráha raketoplánu, a rovnako aj ďalekohľadu, o 3,3&nbsp;km, aby sa zvýšila životnosť ďalekohľadu na obežnej dráhe. Výstup bol zakončený v čase 10:52 UT a trval 7 hodín 27 minút.

### EVA-3
Počas šiesteho letového dňa sa uskutočnil tretí výstup do kozmu, ktorý absolvovala dvojica Lee a Smith. Počas výstupu vymenili DIU-2 (Data Interface Unit-2 (DIU-2)) - blok dátového rozhrania pre prenos údajov medzi vedeckými prístrojmi a služobnou časťou observatória. Okrem toho nahradili jeden magnetofón ESTR (Engineering/Science Tape Recorder) polovodičovým SSR (Solid State Recorder), ktorý má desaťkrát väčšiu kapacitu. Nakoniec ešte vymenili jeden zo štyroch stabilizačných zotrvačníkov RWA (Reaction Wheel Assembly). Počas výstupu bola opäť zvýšená dráha ďalekohľadu. Výstup sa skončil v čase 10:04 UT po 7 hodinách a 11 minútach.

### EVA-4

17. februára v čase 03:45 UT začal štvrtý výstup do kozmu, ktorý absolvovali Harbaugh a Tanner. Najprv vymenili ovládanie natáčania solárneho panelu SADE (Solar Array Drive Electronics). Prvý bol vymenený už počas prvej údržbárskej misie. Potom sa obaja astronauti presunuli k špičke ďalekohľadu, kde nainštalovali nové ochranné prikrývky magnetometra MSS (Magnetic Sensing System). Tento prístroj slúži na hrubé určenie orientácie ďalekohľadu v magnetickom poli Zeme. V okolí tienidla tiež prikryli časť zničenej tepelnej izolácie niekoľkovrstvovým materiálom. Počas ich práce zároveň veliteľ a pilot pripravovali ďalšie záplaty, ktoré mali slúžiť na pokrytie poškodení nájdených počas druhého výstupu. Výstup skončil v čase 10:19 UT.

### EVA-5
Posledný výstup do kozmu nebol pôvodne plánovaný, ale uskutočnil sa z rozhodnutia riadiaceho strediska v priebehu misie. Vedci sa totiž obávali, že poškodenia nájdené v tepelnej izolácii ďalekohľadu môžu spôsobiť nežiaduce odrazy svetla a predovšetkým lokálne prehriatie citlivých prístrojov. 18. februára v čase 03:15 UT teda Lee a Smith opäť vystúpili do otvoreného priestoru. Na poškodené miesta pripevnili šesť záplat vyrobených z kusu fólie, drôtu, svoriek, plastických povrázkov a padákových šnúr. Výstup skončil v čase 08:32 UT a trval 5 hodín 17 minút. Na jeho konci sa objavila falošná signalizácia o poruche jedného zo zotrvačníkov. Chyba však bola len v signalizácii.

Po ďalšom zvýšení dráhy komplexu a úspešnom ukončení záverečných kontrol mohol byť Hubblov vesmírny ďalekohľad opäť vypustený. Steve Hawley vyzdvihol teleskop z nákladového priestoru a v čase 06:41 UT ho uvoľnil z manipulátora. Jeho dráha bola teraz zhruba o 10&nbsp;km vyššie ako pred stretnutím s raketoplánom. Po úhybnom manévri sa Discovery od ďalekohľadu vzdialil. Počas desiateho letového dňa (20. februára) prebiehali prípravy na pristátie a tradičná konferencia.

### Pristátie
Raketoplán Discovery pristál v noci na dráhe 15 Kennedyho vesmírneho strediska. Išlo o deviate nočné pristátie raketoplánu na Floride. Stroj dosadol hlavným podvozkom na dráhu v čase 08:32:26 UT.

## Zdroje
* Úspešná oprava ďalekohľadu HST (Článok od Antonína Vítka, ktorý vyšiel v L+K 8/97) 
* STS-82 Di/F-22: STS-82 v MEK 
* 1997-004A - STS 82 

## Iné projekty

Kategória:Program Space Shuttle
Kategória:Kozmické lety s ľudskou posádkou
Kategória:Kozmonautika v 1997